Il-Fond Ewropew tal-Investiment (FEI) u l-Kummissjoni Ewropea qed iħabbru inizjattiva ġdida sabiex jgħinu lill-fornituri tal-mikrokreditu u tal-finanzjament soċjali fl-iżvilupp tan-negozju tagħhom taħt il-Programm tal-UE għall-Impjiegi u l-Innovazzjoni Soċjali (EaSI). It-"Tieqa ta' Investimenti ta' Bini ta' Kapaċità tal-EaSI" se ssaħħaħ il-kapaċità ta' intermedjarji finanzjarji magħżula fl-oqsma tal-mikrofinanzjament u tal-finanzjament tal-intrapriżi soċjali. Permezz ta' investimenti ta' ekwità (finanzjament tat-tnedija, kapital tar-riskju) fil-biċċa l-kbira, il-FEI se jappoġġja l-iżvilupp ta' dawn il-fornituri tal-finanzjament, eżempju permezz tal-ftuħ ta' fergħa ġdida, l-investiment fir-riżorsi umani, l-iżvilupp ta' għodda ġdida tal-IT jew il-finanzjament ta' ċerta spejjeż. Fl-aħħar mill-aħħar, dawn l-investimenti se jgħinu fiż-żieda tal-offerta u tal-opportunitajiet lil min jissellef ammonti żgħar u lill-intrapriżi soċjali. Marianne Thyssen, il-Kummissarju tal-UE għall-Impjieg, l-Affarijiet Soċjali, il-Ħiliet u l-Mobilità tal-Ħaddiema, qalet: "Bi pjaċir inħabbar it-tnedija tat-Tieqa ta' Investimenti ta' Bini ta' Kapaċità tal-EaSI li se tgħin fis-simplifikazzjoni tal-aċċess għall-finanzjament permezz ta' miżuri strutturali. Din se tgħin għadd ta' intermedjarji finanzjarji magħżula fl-iżvilupp tan-negozju tagħhom fit-tul u se tipprovdi aċċess kontinwu għall-fondi lill-mikroimprendituri u l-intrapriżi soċjali. Din tirrispondi għall-ħtiġijiet tal-istituzzjonijiet finanzjarji li jridu jibnu l-kapaċità tagħhom u jsaħħu l-offerta fis-suq. Permezz ta' dan l-istrument, nikkonfermaw l-impenn tagħna sabiex nagħtu spinta lill-impjiegi u lit-tkabbir u ngħinu lill-aktar nies vulnerabbli fis-suq tax-xogħol." Il-Kap Eżekuttiv tal-FEI, Pier Luigi Gilibert, qal: "Ninsab kunfidenti li t-Tieqa ta' Investimenti ta' Bini ta' Kapaċità tal-EaSI se tkun strumentali fit-tisħiħ tal-kapaċitajiet ta' ħidma u istituzzjonali tal-fornituri tal-mikrokreditu u tal-finanzjament soċjali. Il-bini tal-kapaċità huwa fundamentali sabiex il-fornituri tal-finanzjament ikunu kapaċi jilħqu l-għanijiet ta' investiment tagħhom b'mod effettiv u sostenibbli. Ninsab kuntent li l-FEI se jappoġġja dawn il-fornituri tal-finanzjament fil-ħolqien ta' ambjent favorevoli għall-investiment." L-implimentazzjoni tat-Tieqa ta' Investimenti ta' Bini ta' Kapaċità tal-EaSI mistennija ssaħħaħ l-ambjent tal-mikrofinazjament u tal-intraprenditorija soċjali filwaqt li sservi ta' katalist għal aktar investimenti fl-ekonomiji Ewropej. Dan jirrifletti l-impenn b'saħħtu tal-Kummissjoni Ewropea fit-tnedija ta' inizjattivi konkreti li għandhom l-għan li jagħtu spinta lill-impjiegi, it-tkabbir u l-investiment. Dwar l-EaSI Il-Programm tal-Kummissjoni Ewropea għall-Impjiegi u l-Innovazzjoni Soċjali (EaSI) għandu l-għan li jappoġġja l-mira tal-UE ta' impjiegi ta' livell għoli u protezzjoni soċjali xierqa filwaqt li jiġġieled l-esklużjoni soċjali u l-faqar u jtejjeb il-kundizzjonijiet tax-xogħol. L-iskema ta' garanzija tal-EaSI tnediet f'Ġunju 2015 u hija ffinanzjata mill-Kummissjoni Ewropea u ġestita permezz tal-Fond Ewropew tal-Investiment. Din tipprovdi appoġġ lill-intermedjarji finanzjarji li joffru mikroself lill-imprendituri jew finanzjament lill-intrapriżi soċjali illi kieku ma kienx jirnexxielhom jiksbu finanzjament mod ieħor minħabba l-kunsiderazzjonijiet marbuta mar-riskju. L-għan huwa li jiżdied l-aċċess għall-mikrofinanzjament għal gruppi vulnerabbli li jixtiequ jistabbilixxu jew jiżviluppaw in-negozju u l-mikrointrapriżi tagħhom, partikolarment permezz ta' self sa massimu ta' EUR 25,000. Barra minn hekk, għall-ewwel darba, il-Kummissjoni Ewropea qed tgħin lill-intrapriżi soċjali permezz ta' investimenti li jammontaw għal massimu ta' EUR 500,000. Barra minn hekk, il-Kummissjoni qed issaħħaħ id-dimensjoni soċjali tal-Fond Ewropew għall-Investimenti Strateġiċi (FEIS) kemm għall-mikrofinanzjament kif ukoll għall-intraprenditorija soċjali. B'mod ġenerali, l-ammont totali ta' appoġġ għal dawn l-oqsma huwa mistenni li jiżdied (minn EUR 193 miljun fi ħdan il-programm EaSI) għal madwar EUR 1 biljun, filwaqt li jiġu mmobilizzati EUR 3 biljun f'investiment addizzjonali. Dwar il-FEI Il-Fond Ewropew tal-Investiment (FEI) huwa parti mill-Grupp tal-Bank Ewropew tal-Investiment. Il-missjoni ewlenija tiegħu hija li jappoġġa lin-negozji mikro, żgħar u medji (SMEs) fl-Ewropa billi jgħinhom jiksbu aċċess għall-finanzi. Il-FEI jfassal u jiżviluppa kapital ta' riskju u tkabbir, garanziji u strumenti ta' mikrofinanzjament li jimmiraw speċifikament lejn dan is-settur tas-suq. F'dan ir-rwol, il-FEI jrawwem l-għanijiet tal-UE b'appoġġ għall-innovazzjoni, ir-riċerka u l-iżvilupp, l-intraprenditorija, it-tkabbir, u l-impjiegi. Aktar informazzjoni dwar l-appoġġ tal-UE għall-mikrofinanzjament u għall-intraprenditorija soċjali hija disponibbli taħt: Programm tal-EaSI Appoġġ tal-UE għall-intraprenditorija soċjali Kuntatti għall-istampa: Il-FEI: David Yormesor Tel.: + 352 24 85 81 346, E-Mail: d.yormesor@eif.org Il-Kummissjoni Ewropea: Sara Soumillion Tel.: + 32 (0)2 29 67 094, E-Mail: sara.soumillion@ec.europa.eu